স্বাধীন ফিলিস্তিন রাষ্ট্রের এই স্বীকৃতির দাবি উত্থাপনের পেছনে বড় ধরনের ভূমিকা রেখেছে আরব দেশগুলোর সাম্প্রতিক আন্দোলন। মিসরের স্বৈরশাসক হোসনি মোবারকের পতনের পর ফিলিস্তিনিদের প্রতি মিসরের জনগণের অকুণ্ঠ সমর্থনের দিকটি প্রকাশ্য উঠে আসে। এর মধ্যে ইসরাইল-মিসর সীমান্তে মিসরের নিরাপত্তারক্ষীকে গুলি করে হত্যার পর উত্তাল হয়ে ওঠে কায়রো। ইসরাইল দূতাবাসে হামলার ঘটনাও ঘটে। কায়রো থেকে পালিয়ে যান ইসরাইলের রাষ্ট্রদূত। একইভাবে জর্দানেও ইসরাইলের বিরুদ্ধে বড় ধরনের বিক্ষোভের ঘটনা ঘটে। অতীতে হোসনি মোবারক সব সময় ইসরাইলের স্বার্থে অবস্থান গ্রহণ করতেন। ফিলিস্তিনিদের স্বার্থ সংশ্লিষ্ট আন্তর্জাতিক ইস্যুতে আরব দেশগুলো নানাভাবে বিভক্ত হয়ে পড়তো। কিন্তু এবার সে রকম কোনো চিত্র প্রকাশ পায়নি। এর বড় কারণ মিসরের অন্তর্বর্তীকালীন সেনাশাসকরা জনগণের স্বার্থের বিরুদ্ধে অবস্থান নেয়ার ঝুঁকি নেননি। সৌদি আরব, কাতার, আরব আমিরাতের মতো দেশগুলোর পাশাপাশি ইরানের সমর্থনতো ছিলোই।